Pohjanmaan käräjäoikeus vangitsi 15-vuotiaan pojan todennäköisin syin epäiltynä parikymppisen naisen tapon yrityksestä.

On hyvin poikkeuksellista Suomen oloissa, että näin nuorta poikaa epäillään henkirikoksen yrityksestä. Tutkinnanjohtaja Eero Välimäki kertoo Pohjanmaan poliisista IS:lle, että hän pitää tapausta ylipäätään hyvin vakavana.

– Pidän tosi vakavana tätä asiaa, Välimäki sanoo.

Epäilty rikos tapahtui Vaasassa keskiviikkoillalla kello 19 jälkeen. Parikymppinen nainen käveli Onkilahden rannan kulkuväylällä, kun epäilysten mukaan hänelle entuudestaan tuntematon poika tuli ja iski naista teräaseella kaulaan.

Poliisin epäilyksen mukaan pojan tarkoituksena oli tappaa nainen, mutta se jäi satumaisen onnea takia yritykseksi.

– Meille on vahvistunut se käsitys, että ollaan oltu tappamistarkoituksessa liikenteessä.

– Hänelle (uhrille) on tullut ikävännäköinen lihasvamma. Poliisi epäilee, että isku on mennyt kuitenkin vaatekappaleiden läpi, mikä olisi vaimentanut iskua kaulaan, Välimäki sanoo.

Iskun jälkeen nainen onnistui juoksemaan pakoon Putusillan suuntaan. Nainen löysi pariskunnan, ja he yhdessä hälyttivät apua. Uhri vietiin sairaalahoitoon, josta hän on sittemmin päässyt pois.

– Uhri on päässyt pois sairaalasta, Välimäki sanoo.

Poliisi sai epäillyn pojan myöhemmin samana iltana kiinni Vaasan Ristinummella.

Poika täytti 15 vuotta vasta kesäkuussa, ja hän on siten rikosoikeudellisessa vastuussa. Poika kiistää syyllistyneensä rikokseen. Hän on myöntänyt liikkuneensa tapahtuma-alueella.

Pojan hallusta löytyi myös epäilty tekoväline, mutta hän kiistää sitä käyttäneensä. Epäilty väline on ”käteen sopiva teräase”.

IS:n tietojen mukaan poika ei ole poliisille entuudestaan ”tuttu”. IS:n tietojen mukaan vaasalaispoika on asunut huoltajiensa kanssa.

Pohjanmaan käräjäoikeus vangitsi pojan todennäköisin syin tapon yrityksestä epäiltynä perjantaina.

Päivitetty kello 15.00. Oikeus vangitsi pojan tapon yrityksestä epäiltynä.